b"\n_START_ARTICLE_\nBatiskafas\n_START_PARAGRAPH_\nBatiskafas (angl. bathyscaphe, i\xc5\xa1 gr. \xce\xb2\xce\xb1\xce\xb8\xcf\x8d\xcf\x82, bathys 'gylis' + gr. \xcf\x83\xce\xba\xce\xac\xcf\x86\xce\xbf\xcf\x82, skaphos 'laivas')\xc2\xa0\xe2\x80\x93 laisvai judantis variklinis povandeninis aparatas, pritaikytas nardyti \xc4\xaf didel\xc4\xaf gyl\xc4\xaf. Kabinos konstrukcija primena batisfer\xc4\x85, ta\xc4\x8diau batisfera neturi varikli\xc5\xb3, jos nuleid\xc5\xbeiamos gilyn pakabintos ant lyn\xc5\xb3._NEWLINE_Batiskafo pl\xc5\xabdrumo cisterna u\xc5\xbepildyta benzinu, kadangi jis lengvai prieinamas, ma\xc5\xbeesnio tankio nei vanduo ir, kaip ir visi skys\xc4\x8diai, nesp\xc5\xabdus. D\xc4\x97l nesp\xc5\xabdumo batiskaf\xc5\xb3 benzino cisternos turi lengv\xc4\x85 konstrukcij\xc4\x85, nes ir did\xc5\xbeiausiame gylyje vandens sl\xc4\x97gis negali cisternos sutrai\xc5\xa1kyti, nes jos t\xc5\xabris nepriklauso nuo sl\xc4\x97gio. Tuo tarpu batiskafo \xc4\xafgulos kabina turi atlaikyti did\xc5\xbeiul\xc4\xaf aplinkos sl\xc4\x97g\xc4\xaf, tad jos sienel\xc4\x97s turi b\xc5\xabti itin tvirtos. Batiskafo pl\xc5\xabdrumas reguliuojamas dal\xc4\xaf benzino pakei\xc4\x8diant vandeniu, kurio tankis didesnis._NEWLINE_\xc5\xbdod\xc4\xaf batiskafas sugalvojo pirmojo batiskafo i\xc5\xa1rad\xc4\x97jas Ogiustas Pikaras (Auguste Piccard).\n_START_SECTION_\nVeikimo b\xc5\xabdas\n_START_PARAGRAPH_\nBatiskafas n\xc4\x97rimui turi padidinti savo tank\xc4\xaf, tam jo oro cisternos u\xc5\xbepildomos j\xc5\xabros vandeniu. Norint i\xc5\xa1kilti i\xc5\xa1 didelio gylio oro cisternas v\xc4\x97l u\xc5\xbepildyti suspaustu oru ne\xc4\xafmanoma, nes tiek suspausti or\xc4\x85 techni\xc5\xa1kai ne\xc4\xafmanoma. Pvz., \xc4\x8celend\xc5\xbeerio gelm\xc4\x97s dugne sl\xc4\x97gis septynis kartus didesnis nei standartiniuose H tipo suspaust\xc5\xb3 duj\xc5\xb3 balionuose. Tod\xc4\x97l kilimui yra numetama dalis balasto. Balastas\xc2\xa0\xe2\x80\x93 tai gele\xc5\xbeiniai rutuliukai, kuriuos keliuose bunkeriuose laiko elektromagnetai. Tokia balasto numetimo sistema suveikia ne tik \xc4\xafjungus balasto numetim\xc4\x85, bet ir tiesiog dingus elektros srovei, nes tada i\xc5\xa1sijungia elektromagnetai, ir \xc5\xa1ratai ima birti i\xc5\xa1 batiskafo bunkeri\xc5\xb3 ant j\xc5\xabros dugno. I\xc5\xa1birus pakankamam j\xc5\xb3 kiekiui batiskafas savaime ima kilti \xc4\xaf pavir\xc5\xa1i\xc5\xb3.\n_START_SECTION_\nK\xc5\xabrimo istorija\n_START_PARAGRAPH_\nPirmasis batiskafas buvo FNRS-2, pavadintas Fonds National de la Recherche Scientifique (Belgijos 'Nacionalinis mokslini\xc5\xb3 tyrim\xc5\xb3 fondas') garbei. J\xc4\xaf 1946\xe2\x80\x931948\xc2\xa0m. Belgijoje pastat\xc4\x97 Ogiustas Pikaras. (FNRS-1 buvo oro balionas, kuriuo Pikaras 1938\xc2\xa0m. pakilo \xc4\xaf stratosfer\xc4\x85). FNRS-2 var\xc4\x97 akumuliatori\xc5\xb3 maitinami elektros varikliai. Pl\xc5\xabdrumo cisternose buvo 32000 litr\xc5\xb3 aviacinio benzino. \xc4\xae batiskafo kabin\xc4\x85 buvo galima \xc4\xafeiti tik tada, kai batiskafas b\xc5\xabdavo u\xc5\xbekeltas \xc4\xaf laivo tenderio den\xc4\xaf, kadangi kol batiskafas pl\xc5\xabduriavo j\xc5\xabros pavir\xc5\xa1iuje, \xc4\xaf\xc4\x97jimo liukas b\xc5\xabdavo po vandeniu._NEWLINE_Antrasis batiskafas FNRS-3 buvo pagamintas panaudojant pirmojo aparato, kur\xc4\xaf sudau\xc5\xbe\xc4\x97 audra, \xc4\xafgulos kabin\xc4\x85. \xc5\xa0io aparato pl\xc5\xabdrumo cisternose tilpo jau apie 64000 litr\xc5\xb3 benzino._NEWLINE_Tre\xc4\x8diasis Pikaro batiskafas buvo \xe2\x80\x9eTriestas\xe2\x80\x9c, kur\xc4\xaf 1957\xc2\xa0m. i\xc5\xa1 Italijos nupirko JAV Karinis j\xc5\xabr\xc5\xb3 laivynas. \xc5\xa0is aparatas tur\xc4\x97jo 2 vandens balasto cisternas ir 11 pl\xc5\xabdrumo cistern\xc5\xb3, kuriuose tilpo 120 t\xc5\xabkst litr\xc5\xb3 benzino.\n_START_SECTION_\nBatiskaf\xc5\xb3 pasiekimai\n_START_PARAGRAPH_\n1960\xc2\xa0m. \xe2\x80\x9eTrieste\xe2\x80\x9c, kurio \xc4\xafgula buvo O. Pikaro s\xc5\xabnus \xc5\xbdakas Pikaras (Jacques Piccard) ir ltn. Donas Vel\xc5\xa1as (Don Walsh), pasiek\xc4\x97 giliausi\xc4\x85 \xc5\xbeinom\xc4\x85 vandenyno dugno ta\xc5\xa1k\xc4\x85 \xc5\xbdem\xc4\x97je\xc2\xa0\xe2\x80\x93 \xc4\x8celend\xc5\xbeerio gelm\xc4\x99 Marian\xc5\xb3 lovyje._NEWLINE_Batiskafo gylio matuoklis parod\xc4\x97 11 521\xc2\xa0m gyl\xc4\xaf. V\xc4\x97liau pasiektas gylis buvo perskai\xc4\x8diuotas atsi\xc5\xbevelgiant \xc4\xaf vandens druskingumo ir temperat\xc5\xabros \xc4\xaftak\xc4\x85, jis buvo lygus 10 916\xc2\xa0m. 1995\xc2\xa0m. atlikti tikslesni matavimai parod\xc4\x97, kad \xc4\x8celend\xc5\xbeerio gelm\xc4\x97 yra seklesn\xc4\x97, jos did\xc5\xbeiausias gylis tik 10 911\xc2\xa0m._NEWLINE_Batiskafas tur\xc4\x97jo galing\xc4\x85 pro\xc5\xbeektori\xc5\xb3, kurio \xc5\xa1viesoje \xe2\x80\x9eTriesto\xe2\x80\x9c \xc4\xafgula aptiko, kad dugne buvo diatominio dumblo sluoksnis. Taip pat buvo aptikta dugne gulinti plek\xc5\xa1ni\xc5\xa1ka \xc5\xbeuvis, primenanti \xc5\xbeuv\xc4\xaf j\xc5\xabr\xc5\xb3 lie\xc5\xbeuv\xc4\xaf, kuri buvo apie 30\xc2\xa0cm ilgio ir apie 15\xc2\xa0cm plo\xc4\x8dio. \xc5\xa0is faktas atsak\xc4\x97 \xc4\xaf klausim\xc4\x85, ar tokiame gylyje, kur visi\xc5\xa1kai n\xc4\x97ra \xc5\xa1viesos, yra gyvyb\xc4\x97._NEWLINE_1995\xc2\xa0m. Japonijos bepilotis batiskafas \xe2\x80\x9eKaik\xc5\x8d\xe2\x80\x9c irgi pasiek\xc4\x97 dugn\xc4\x85 toje gelm\xc4\x97je. 2009\xc2\xa0m. Vudso Houlo Okeanografijos instituto (Woods Hole Oceanographic Institution) robotinis batiskafas \xe2\x80\x9eNereus\xe2\x80\x9c tre\xc4\x8dias pasiek\xc4\x97 tok\xc4\xaf gyl\xc4\xaf._NEWLINE_2012\xc2\xa0m. kovo 25 d. D\xc5\xbeeimsas Kameronas (James Cameron, kino re\xc5\xbeisierius ir vandenyn\xc5\xb3 gelmi\xc5\xb3 tyrin\xc4\x97tojas) pasiek\xc4\x97 \xc4\x8celend\xc5\xbeerio gelm\xc4\x97s dugn\xc4\x85 batiskafu \xe2\x80\x9eDeepsea Challenger\xe2\x80\x9c."